Bybelskool » ‘n Vrou se diepste begeerte na God word bevredig
Jesus is die enigste een wat jou lewe kan verander. Hy is die enigste een wat jou begeerte na God, daardie behoefte na sin en betekenis, na heelheid en tevredenheid kan bevredig.
En die beste manier om dit reg te kry, is om, soos Eugene Petersen dit noem, ‘n aptyt vir God te ontwikkel, ‘n dors na Hom. Hoekom sê hy so? In The Message, vry vertaal, sê hy dit as volg: “God is die kos en wyn van die beste ete wat jy ooit sal eet.” (Matt 5:6).
Nou die interessante van God se manier, is dat Hy ons ontmoet waar óns is, in ons behoeftes en begeertes. Hy sit nie eers jou begeertes af en begin dán met jou werk nie. Hy vra nie eers dat jy darem net só ‘n bietjie meer volwasse moet raak in jou begeertes nie. God is nie ‘n askeet, een wat die vreugdes en genietinge van die lewe afsit, nie!
Nee – Hy is maar te bly as ons behoeftes het, want dan kan Hy daarby aansluit, dit bevredig, en ‘n geleentheid skep dat ons dieper dors na meer van Hom bevredig kan word.
Hoekom? Want verborge in ons behoeftes en begeertes is ‘n aptyt, ‘n dors vir God, die een wat ware lewe gee.
KOM ONS KYK EERS VAN JESUS SE KANT AF NA DIÉ VERHAAL:
Jesus is op reis na Galilea in die noorde. Hy vat die kortpad deur Samaria en nie die gebruiklike langer roete aan die oostekant van die Jordaanrivier om die Samaritane te vermy nie.
Nou ons moet onthou: Jode het nie met Samaritane geassosieer nie. En dit was wedersyds. Hulle onderlinge stryd het reeds 7 eeue tevore begin, toe die noordelike ryk, met Samaria as hoofstad, deur die Assiriërs verower is. ‘n Klomp Assiriërs het daar kom bly, wat tot grootskaalse ondertrouery tussen die Jode en Assiriërs gelei het. Dit het tot ’n gemengde godsdiens en ‘n gemengde rasse groep in daardie gebied gelei. Die Jode van Juda, die suidelike ryk, het die Samaritane dus as ’n onsuiwer groep mense beskou en hulle gehaat omdat hulle, volgens die Jode, hulle volk en godsdiens verraai het. Daarom het die Jode uit hulle pad gegaan om Samaria en die Samaritane te vermy.
Jesus laat Hom egter nie deur dié eeue lange stryd van stryk bring nie, en as hy by die fontein ‘n Samaritaanse vrou kry, vra Hy vir haar water.
Daarmee het Jesus twee grense oorgesteek. Hy steek 1) die rasse en sosiale grens oor, én Hy steek 2) die geslag- of gender grens oor – Hy as man praat met ‘n vreemde vrou op ‘n publieke plek.
En die interessante van sy gesprek met haar, is dat Hy haar baie spesifiek vra om sy dors te les. Daardeur erken Hy haar behoefte aan waardigheid, en Hy gee haar die mag om iets vir Hom te beteken.
As sy met Hom terug begin praat, bied Hy vir haar die lewende water aan, iets waarin sy onmiddellik belang stel, hoewel sy dit eers verkeerd verstaan.
En op haar vraag na die regte plek van aanbidding, lei Jesus haar na ‘n nuwe manier om God te aanbid, nie meer in Jerusalem of Samaria nie, maar op enige plek, solank dit in Gees en in waarheid geskied.
Daarmee steek Jesus natuurlik saam met haar ook 3) die godsdiens grens oor na ‘n nuwe plek waar almal voor God gelyk is en met Hom in ‘n geestelike verhouding kan leef.
Die afloop van die verhaal is treffend – die vrou wat ‘n verstoteling in haar eie gemeenskap was, dié dat sy op die middag kom water skep het, gaan terug na die Samaritaanse gemeenskap, bring hulle na Jesus toe, en herstel eintlik die gemeenskap nie net met God nie, maar ook tussen Jode en Samaritane.
Jesus bevredig dus haar behoefte aan menswaardigheid, aan gemeenskap met haar mense, maar ook aan die regte verhouding met God.
MAAR KOM ONS KYK NOU NA DIE VERHAAL UIT DIE VROU SE HOEK:
Sy gaan skep water op die warmste tyd van die dag, 12:00. Vroue het twee keer ‘n dag gaan water haal vir hulle huise in daardie tyd, soggens en saans, wanneer dit koeler was. Hierdie Samaritaanse vrou vermy dus die ander vroue van die dorp, miskien omdat sy verwerp gevoel het, of meer waarskynlik inderdaad ‘n verworpene was. En verwerpte mense weet ons mos, het ‘n behoefte aan aanvaarding en gemeenskap met ander mense – al sal hulle dit wegsteek of ‘n front voorhou. Die feit dat sy saamgebly het met iemand op dié stadium verraai dat sy ‘n behoefte aan mense gehad het, al was dit dan nou ‘n opeenvolging van mans.
As Jesus vir haar by die put vra na water, is haar eerste reaksie om Hom weg te stoot met die verweer dat Jode nie met Samaritane gepraat het nie, en mans weer nie met vroue in die openbaar nie.
Maar ‘n interessante ding gebeur. As Jesus vir haar antwoord en begin om God by haar behoefte uit te bring: “As jy geweet het wat God gee …” (vers 10) dan raak sy geïnteresseerd en wil sy by hierdie vreemdeling leer, haar behoefte na meer bevredig.
Eers toets sy nog ‘n laaste keer sy vermoë: “Jy is tog nie tot meer in staat as ons voorvader Jakob nie …” (vers 12), maar soos Jesus haar al hoe dieper inlei in alles wat God haar kan gee, ‘n fontein van water wat in haar binneste kan opborrel en vir haar die ewige lewe kan gee, dan raak sy leerbaar.
En haar leerbaarheid lei haar tot ‘n oorgawe aan Jesus se perspektief op God en die wyse waarop Hy aanbid moet word.
En as Jesus vir haar sê dat Hy die Christus is, raak sy ‘n getuie, wat nie net teruggaan na die dorp en die waarheid oor haarself vertel nie, maar nog meer belangrik, Jesus as die Christus aan hulle voorstel.
Dit is asof die ruimte in haar lewe vir God progressief groter word deur vier fases:
• Sy raak leerbaar.
• Sy gee haarself oor aan Jesus
• Sy vertel die waarheid oor haarself
• En sy raak ‘n getuie.
En nou moet u mooi luister, want ons leer ongelooflik baie hieruit: Jesus sluit aan by haar behoefte aan aanvaarding, haar behoefte om mens in eie reg te wees, haar behoefte om ingesluit te word in die gemeenskap waar sy bly, en Hy bevredig ál die behoeftes, oor en oor … maar sy leer ook die Messias ken, dié Een wat haar diepste begeerte na God kan bevredig.
En God laat water opborrel uit die fontein binne in haar, sodat sy in die dorpie gaan getuig van die lewende water wat Jesus bring. En haar getuienis maak die deure van die dorpie oop vir Jesus. Hulle reageer in gasvryheid, nooi Jesus om vir ‘n paar dae daar oor te bly, en raak op hulle beurt getuies: “Ons glo nie meer op grond van wat jy vir ons vertel het nie, want ons het self na Hom geluister, en ons weet dat Hy waarlik die Verlosser van die wêreld is.” (vers 42).
En dit gee ons ‘n diep insig in hoe die geestelike lewe werk:
Van God se kant af sluit Hy by die behoefte aan wat dié vrou het na aanvaarding, en selfs in die geval van die dorpie. En Jesus nooi haar uit, daag haar uit, moedig haar aan, vertoef by haar totdat sy kan reageer op die geskenk wat Hy gee.
En in die proses kom daar ruimte vir Hom in haar en in die dorpie se lewens.
Wat sien ons in die vrou?
• Praat die waarheid
En by die dorpie Sigar?
Van die vrou en die dorpie se kant af, maak hulle ruimte vir God in hulle lewe deur leerbaar te word, deur hulle oor te gee aan wat God deur Jesus vir hulle wys, deur nie stil te bly oor die geskenk van lewende water wat God deur sy Gees gee nie, deur die waarheid te begin omhels as die enigste manier waarop gemeenskap herstel word, deur gasvry te wees en deur te getuig.
En omdat dié dinge so kragtig gewerk het in hierdie mense se lewens, het dit deel geword van die geestelike wysheid van die kerk. Die kerk het agtergekom, mense wat leerbaar word, mense wat hulle aan God oorgee, mense wat die waarheid begin praat, mense wat gasvryheid begin leef, is mense wat die lewende water wat God gee, ervaar as ‘n fontein wat in hulle binneste opborrel.
Én … het die kerk geleer deur die eeue, as jy meer van God in jou lewe wil ervaar, is dit dié dinge wat jy as geestelike gewoontes of dissiplines kan aanleer, sodat dit jou gedrag kan bepaal en jy ruimte vir God kan maak in jou lewe. Dws, as jy leerbaar is, as jy jou oorgee aan God op ‘n daaglikse basis, as jy die waarheid praat, as jy gasvry lewe, dan gee jy God kans om sy werk te doen.
En dit is wanneer dié dinge ‘n lewenswyse word, wat jou lewe regtig vrug begin dra, dat jou behoeftes bevredig word, dat jy ‘n fontein van lewende water vir ander word.
Só word ‘n mens met jou volle menswees en met jou spesifieke behoefte ingetrek in God se werk en kom daar ‘n ruimte dat Hy ons lewens kan transformeer.
Natuurlik is die dieptepunt van al ons begeertes eintlik ‘n begeerte na God, maar jy begin op die plek waar jy is, soos die vrou, by haar verworpe ervaring, die middag by die put, en deur die ruimte wat daar in haar kom vir God se werk, in haar geval deur leerbaarheid en oorgawe aan Jesus lei dit haar tot ‘n lewe in waarheid en getuienis … En haar diepste begeerte na God word bevredig. Sy ontmoet die Messias.
Mar 28, 2019 at 12:58 | #
Baie dankie Chris, jy is regtig geseende met die insig wat jy weerspieel. Daar was so baie dwaal strome deur die lewe dat ek vandag eintlik verlig is dat iemand die waarheid oor ons Groot God vertel sonder bybedoelings, maar suiwer op grond van jou oortuigings uit die Bybel. Seen vir jou!!!!!
Apr 5, 2019 at 12:56 | #
Hi Johan, dit bly my passie en plesier.
Feb 12, 2020 | #
Ek geniet jou e-posse Prontuit die waarheid. Ek ervaar dat daar vir my antwoorde is. En vanoggend het ek my bybel oopgemaak by Jeremia 16 en ek wou net regtig verstaan wat die HERE se boodskap vir my was vanoggend. Daarom het ek kom soek en afgekom op hierdie stukkie.
Hi Philip, jy is steeds geregistreer, maar ek publiseer nie by bybelskool.com op die oomblik nie. Jy kan wel my weeklikse bydrae kry van Prontuit die Waarheid waar ek die vier evangelies behandel. Registreer daarvoor by https://bybelskool.com/evangelies/.
Ek ontvang nie meer jou skrywes nie.
Het probeer registreer maar dit werk nie.
Feb 6, 2020 | #
Sal die lering graag wil afrol en in my eie tyd daardeur gaan.
Dit is wonderlike boodskap dat ons moet weet dat God is in beheer in alle omstandighede en dat God ken elkeen se binneste. Ons moet gehoorsaam wees aan die tien geboee dat sal God ons paaie gelyk maak.
Adolf van Namibia
Feb 5, 2020 | #
Baie dankie vir n insiggewende verduideliking van Openbaring.
Feb 4, 2020 | #
Hi Christopher, almal van ons maak foute, maar die belangrike is dat ons vergifnis vra, die foute regstel, leer daaruit en groei in ons geestelike lewe en getuienis.
Oor Paulus: hy moedig die mense van Korinte aan om deel te neem aan die Groot Opdrag om die evangelie aan alle mense te bring. Hy gebruik die voorbeeld van ‘n wedloop waar dit nie so belangrik is dat jy begin nie, maar hoe jy klaarmaak: “Weet julle nie dat die wat op die baan hardloop, wel almal hardloop, maar dat een die prys ontvang nie? Hardloop só dat julle dit sekerlik kan behaal.” (1 Kor 9:24).
Daarmee bedoel Paulus nie dat net een Christen ‘n prys gaan ontvang nie, want dan sou dit beteken dat net dié persoon ooit ‘n beloning van God sou ontvang. Hy bedoel bloot dat jy alles moet insit om die evangelie te verkondig, soos ‘n atleet alles insit om te wen.
Dat dit so is, word bevestig deur ander plekke waar Paulus praat oor die prys wat elkeen van ons as kinders van die Here gaan ontvang: “Maar een ding: ek vergeet die dinge wat agter is en strek my uit na wat voor is, en jaag na die doel om die prys te verkry van die hoë roeping van God in Christus Jesus.” (Fil 3:14)
Maar ons moet alles in die stryd werp, want sê Paulus: “Laat niemand julle van jul prys beroof nie …” (Kol 2:18). Hy praat daar van mense wat gelowiges van die pad wil aflei deur te fokus op allerlei ander dinge in plaas van op die evangelie self.
Jakobus eggo dit in sy brief en maak dit van toepassing op ons versoekings: “Salig is die man wat versoeking verdra, want as hy die toets deurstaan het, sal hy die kroon van die lewe ontvang wat die Here beloof het aan die wat Hom liefhet.” (Jak 1:12)
Johannes doen dieselfde in sy Openbaring en maak dit van toepassing op lyding: “Vrees vir niks wat jy sal ly nie. Kyk, die duiwel gaan sommige van julle in die gevangenis werp, sodat julle op die proef gestel kan word; en julle sal tien dae lank verdrukking hê. Wees getrou tot die dood toe, en Ek sal jou die kroon van die lewe gee.” (Openb 2:10)
Feb 3, 2020 | #
Ek het ‘n vraag oor die kroon van die lewe. Paulus het geskrywe dat almal die wedloop hardloop, maar dat net een die prys kan kry. Hoe sal ek weet of ek waardig is om hierdie
prys te kry, en of ek die beproewing volgens God se standaarde weerstaan het? Ek was al in baie opsigte beproef en het soms gedurende sulke tye baie foute gemaak. Ek wil tog graag die kroon van die lewe he.
Jan 29, 2020 | #
Jy is welkom, Walter.
Kan ek ook ‘n vraag vra?